COLOR ตั้งเป้ารายได้ปี 60 โต 18% เตรียมแผนเพิ่มมาร์เก็ตแชร์ในปท.
COLOR ตั้งเป้ารายได้ปี 60 โต 18% เตรียมแผนเพิ่มมาร์เก็ตแชร์ในปท.-ขยายส่งออก
28 ก.พ. 2560

นายขวัญชัย ณัฏฐ์เศรษฐ์ กรรมการผู้จัดการ บริษัท สาลี่ คัลเล่อร์ จำกัด (มหาชน) หรือ COLOR เปิดเผยว่า แผนการดำเนินงานในปี 60 บริษัทตั้งเป้ารายได้เติบโต 18% จากปีก่อนโดยมีรายได้มากกว่า 1 พันล้านบาท เนื่องจากมีแผนขยายส่วนแบ่งตลาด (มาร์เก็ตแชร์) ในประเทศเพิ่มเป็น 15% จากปีที่ผ่านมาอยู่ที่ 12% และเพิ่มสัดส่วนธุรกิจส่งออกไปยังประเทศในกลุ่มอาเซียน (ASEAN) ออสเตรเลียและยุโรปเป็น 20% จากปีที่ผ่านมาอยู่ที่ 13% นอกจากนี้ บริษัทฯยังมีปริมาณคำสั่งซื้อค้างส่งจากปี 59 คิดเป็นประมาณการรายได้ประมาณ 100 ล้านบาท
โดยปัจจุบันนี้ บริษัทกำลังอยู่ในระหว่างการดำเนินการเพิ่มกำลังการผลิตสินค้าในกลุ่มฟิลเล่อร์ (Mineral Filler Masterbatches) อีก 15,000-20,000 ตัน โดยการเพิ่มสายการผลิตใหม่ ส่งผลให้กำลังการผลิตมาสเตอร์แบตซ์โดยรวมเป็น 60,000 ตันต่อปี พร้อมทั้งจัดเตรียมแผนออกสินค้าใหม่ในกลุ่มฟิลเล่อร์ เพื่อรองรับการพัฒนาการใช้งานในกลุ่มผู้ผลิตหีบห่อบรรจุภัณฑ์ คาดว่าจะแล้วเสร็จและสามารถเริ่มการผลิต และจำหน่าย รับรู้รายได้เพิ่มขึ้นประมาณปลายไตรมาส 2/60
 